钦定古今图书集成/明伦汇编/官常典/第726卷 > 曹友闻〈弟万〉
## 钦定古今图书集成/明伦汇编/官常典/第726卷 > 曹友闻〈弟万〉

按《宋史忠义传》：“友闻，字允叔，同庆栗亭人，武惠王彬
十二世孙也。少有大志，与仲弟友谅不远千里寻师
取友。登宝庆二年进士，授绵竹尉，改辟天水军教授。
城已被围，友闻单骑夜入，与守臣张维纠民厉战，兵
退，制置使制大旗，书‘满身胆’以旌之。已而兵复至，友
闻罄家财招集忠义，得健士五千人。制置使李𡌴檄”
管忠义领所部守仙人关，且行且战，至峡口据险。前
军统制屈信率所部突陈，还所掠四州人畜，至秦填，
遣左军统制杜午迎击，力不能敌。友闻令诸军乘高
据险，身冒矢石，为士卒先。信与统制张安国领兵出
战，兵退，制置使檄捍七方关，北兵东破武休关，已而
破七方，遂入沔州金牛，至大安，又分兵自嘉陵江水
皮口突出何进军后，进战败，死之，遂长驱入剑门。友
闻与弟万各率所部，取间道过毡帽山，至青蒿坝，战
于白水江中流，兵退，制置司檄驻阆州。叛将鲁珍为
陈隆之所斩，珍部曲肆焚劫，友闻讨斩其将郭虎、蔺
广、杨仲等，馀党散去。檄知天水军，北兵入凤州，略河
池，抵同、庆。友闻密遣统制王汉臣、统领张祥授以方
略出战。兵至城下，友闻部分诸将各守一门，偃旗伏
鼓，戒士卒俟渐近，鸣鼓张旗，矢石并发。又命汉臣等
取间道出战，自提重兵尾敌后，大战有功。端平初，友
闻遣万与忠义总管时当可分兵碎石头、青蒿谷，前
后大战数合。制置使上其功，特授承务郎、权发遣天
水军北兵又自西和至阶州。友闻曰：“阶虽非吾境，岂
可坐视而不救？”遂引兵与诸军会。命前军统制全贵
领所部为先锋，统制夏用出其左，张成出其右，总管
陈庚及万友谅往来督战有功，制置使赵彦呐俾节
制利帅司军马，任责措置边面，换武翼大夫、阁门宣
赞舍人，差权利州驻札御前诸军都统制，驻札石门，
控扼七方关。明年，北兵破武休关，入沔阳利路，提刑
高稼死之。制置使进屯青野原，被围，友闻曰：“青野为
蜀咽喉，不可缓。”遣。万领兵自冷水口度嘉陵江，至六
股株，屡战有功，夜衔枚由间道直趋青野原。制置使
奇万之勇，令督诸军战守，兵退，友闻引精兵亦趋至
原下，夜半截战，围遂得解。特授武德大夫、左骁骑大
将军，依旧利州驻札御前诸军统制。北兵破沔州𢭏
大安，友闻遣摧锋军统制王资、踏白军统制白再兴
速趋鸡冠隘，左军统制王进据阳平关。友闻登溪岭，
手执五方旗，指麾甫毕，兵数万突至阳平关。遂遣进
及游奕部将王刚出战，又亲帅帐兵及背嵬军突出
陈前，左右驰射，兵退。友闻谓忠义总管陈庚及当可
曰：“敌必旋兵攻鸡冠隘，宜急援之。”既而果以步骑万
馀攻隘，庚以骑兵五百直前决战。当可将步兵左右
翼并进，王资、白再兴又自隘出战，蹀血十馀里，兵乃
解去。特授友闻眉州防御使，依旧左骁卫大将军、利
州驻札御前诸军统制、兼沔州驻札、兼管关外四州
安抚，权知沔州，节制本府屯戍军马。弟万差知同庆
府、四川制置司帐前总管，仍旧总管忠义军马，节制
屯戍军马；董仙驻札，专与沔、利两司同共任责，措置
边面。明年，友闻引兵扼仙人关。谍闻北兵合西夏、女
真、回回、吐蕃、渤海军五十馀万大至，友闻语万曰：“国
家安危，在此一举，众寡不敌，岂容浪战！惟当乘高据
险，出奇匿伏以待之。”北兵先攻武休关，败都统李显
忠军，遂入兴元，欲冲大安。制置使赵彦呐檄友闻控
制大安，以保蜀口。友闻驰书彦呐曰：“沔阳，蜀之险要，
吾重兵在此，敌有后顾之忧，必不能越沔阳而入蜀。
又有曹万、王宣首尾应援，可保必捷。大安地势平圹，
无险可守，正敌骑所长，步兵所短，况众寡不敌，岂可
于平地控御？”彦呐不以为然。一日，持小红牌来，速者
七，友闻议为以寡击众，非乘夜出奇，内外夹击不可，
乃遣万友谅引兵上鸡冠隘，多张旗帜，示敌坚守。友
闻选精锐万人，夜渡江，密往流溪设伏，约曰：“敌至，内
以鸣鼓举火为应，外呼杀声。”北兵果至，万出逆战，敌
将八都鲁拥万馀众，达海帅千人往来搏战，矢石如雨，万身被数创，令诸军举熢。友闻遣选锋军统制杨
大全、游奕军统制冯大用引本部出东菜园，击敌后
队，敢勇军总管夏用、知西和州，神劲军总管赵兴帅
所部出水岭，击敌中队；知天水军，安边军总管吕嗣
德、陈庚率所部出龙泉头，击敌前队。友闻亲帅精兵
三千人疾驰至隘下，先遣保捷军统领刘虎帅敢死
士五百人冲前军，前军不动，大兵伏三百骑道旁，虎
众衔枚突战。会大风雨，诸将请曰：“雨不止，淖泞深没
足，宜俟少霁。”友闻斥曰：“敌知我伏兵在此，缓必失机。”
遂拥兵齐进。友闻入龙尾头，万闻之，五鼓出隘口，与
友闻会，内外两军皆殊死战，血流二十里。西军素以
绵裘代铁甲，经雨濡湿，不利步斗。黎明，大兵益增，乃
以铁骑四面围绕。友闻叹曰：“此殆天乎！吾有死而已！”
于是极口诟骂，杀所乘马以示必死，血战愈厉，与弟
万俱死，军尽没，北兵遂长驱入蜀。秦、巩人汪世显素
服友闻威望，常以名马遗友闻，还师过战地，叹曰：“蜀
将军真男儿汉也！”盛礼祭之。事闻，特赠龙图阁学士、
大中大夫，赐庙褒忠，谥曰“节”，官其二子承务郎。迪
功郎万特赠武翼大夫。二子，成忠郎。